钦定古今图书集成/明伦汇编/家范典/第085卷 > 《别内作六首》邓元锡
## 钦定古今图书集成/明伦汇编/家范典/第085卷 > 《别内作六首》邓元锡

“戒尔勿沉忧，沉忧伤人神。木石可翦伐，况此百岁身。
我行谨舟车，眠食靡所婴。结交愿鸿硕，问学几日新。
岂学道旁草，荏苒随风尘。戒尔息百忧，毋为念征人。
昔我少年日，皇皇经四方。况已经壮龄，远图宜自强。
风云幸斯会，羽翩今有将。驰驱一系念，夙志俦与偿。
甚知功名薄，甚感故意长。拭泪勉为别，白日回回光。
欲别重回首，戚戚伤我神。高堂及桑榆，累汝难独任。
岂独𫗴粥谋，谅在敬爱深。温存及蚤暮，款款罄素忱。
所愧为人子，驱车遥遥岑。望云郁余思，频寄寒暄音。
廿年唯一雏，乃吾亲生之。幼小罹愍凶，忍独鞭以笞。
顾念为人父，劳诲时所宜。我非弓冶良，忍使无裘箕。
笃爱甚感子，恻若毛里遗。潸然读苦”言，涕下不可挥。
世界𫗴粥忧，官烦时事乖。锱铢一失检，丧失未易涯。
我秉介然分，仰干非所谐。东山有桑麻，躬耕已焉哉。
布荆有遗味，纨绮多馀哀。明农终素心，毋为叹蒿莱。
古人重出处，今人重高官。官高一失己，高官良独难。
极北积冰雪，游子常苦寒。黄金投昏夜，白璧恒见残。
我念枲褐温，不愿绮与纨。勿谓行当久，去矣吾将还。